ತನ್ನದೇ ಸೆಕ್ಸ್ ವಿಡಿಯೋ ತಯಾರಿಸಿ ಹಣಕ್ಕಾಗಿ ಮಾರಾಟ – ನಿರ್ವಾಹಕ ಅರೆಸ್ಟ್

– ಮಹಿಳೆಯರಿಗೆ ಸರ್ಕಾರಿ ಹುದ್ದೆಯ ಆಮಿಷ
– ವಿಡಿಯೋ ಮಾರಾಟ ಮಾಡಿ 5 ಲಕ್ಷ ರೂ.ಗಳಿಸಿದ

ಮುಂಬೈ: ಲೈಂಗಿಕ ವಿಡಿಯೋಗಳನ್ನು ತಯಾರಿಸಿ ಅಶ್ಲೀಲ ವೆಬ್‍ಸೈಟ್‍ಗಳಿಗೆ ಮಾರಾಟ ಮಾಡಿದ ಆರೋಪದ ಹಿನ್ನೆಲೆಯಲ್ಲಿ ಬಸ್ ನಿರ್ವಾಹಕನನ್ನು ಮುಂಬೈ ಪೊಲೀಸರು ಬಂಧಿಸಿದ್ದಾರೆ.

ಥಾಣೆ ಮುನ್ಸಿಪಲ್ ಟ್ರಾನ್ಸ್ ಪೋರ್ಟ್ (ಟಿಎಂಟಿ) ಯಲ್ಲಿ ಕೆಲಸ ಮಾಡುತ್ತಿದ್ದ ಮಿಲಿಂದ್ ಜೇಡ್(32) ಬಂಧಿತ ಆರೋಪಿ. ಈತ ಮಹಿಳೆಯರಿಗೆ ಸರ್ಕಾರಿ ಉದ್ಯೋಗ ನೀಡುವ ಆಮಿಷ ಒಡ್ಡಿ ಕೃತ್ಯ ಎಸಗಿದ್ದ.

ಈತನ ವಿರುದ್ಧ ಐಪಿಸಿ ಸೆಕ್ಷನ್ 376(ಸರ್ಕಾರಿ ಹುದ್ದೆಯ ಆಮಿಷ ಒಡ್ಡಿ ಲೈಂಗಿಕ ಕ್ರಿಯೆ ನಡೆಸುವುದು) ಸೆಕ್ಷನ್ 452(ಅಕ್ರಮ ಕೆಲಸಕ್ಕೆ ಮನೆಯಲ್ಲಿ ಹಲ್ಲೆ) ಮತ್ತು ಮಾಹಿತಿ ತಂತ್ರಜ್ಞಾನ ಕಾಯ್ದೆಯ ಸೆಕ್ಷನ್ 67ರ ಅಡಿ ಕೇಸ್ ದಾಖಲಾಗಿತ್ತು. ಜುಲೈ ತಿಂಗಳಿನಲ್ಲಿ ಪ್ರಕರಣ ದಾಖಲಾದ ಬಳಿಕ ಈತ ನಾಪತ್ತೆಯಾಗಿದ್ದ.

ಎಂಎ, ಬಿಎಡ್ ಓದುತ್ತಿದ್ದ ಇಬ್ಬರು ಮಹಿಳೆಯರು ಮಿಲಿಂದ್ ಪತ್ನಿಯ ಸ್ನೇಹಿತೆಯರಾಗಿದ್ದರು. ಪತ್ನಿಯಿಂದ ಇವರ ಸ್ನೇಹ ಸಂಪಾದಿಸಿದ್ದ ಮಿಲಿಂದ್ ಇವರ ಜೊತೆ ಅಕ್ರಮ ಸಂಬಂಧ ಹೊಂದಿ ಕೃತ್ಯ ಎಸಗಿದ್ದ. ತನ್ನ ಕೃತ್ಯದ ವಿಡಿಯೋವನ್ನು ಅಶ್ಲೀಲ ಸೈಟ್‍ಗೆ ಮಾರಾಟ ಮಾಡಿದ್ದ. ಓರ್ವ ಸಂತ್ರಸ್ತೆಯ ಸಂಬಂಧಿಯೊಬ್ಬರು ವಿಡಿಯೋ ಹರಿದಾಡುತ್ತಿರುವುದನ್ನು ಗಮನಿಸಿ ಆಕೆಯ ಗಮನಕ್ಕೆ ತಂದಾಗ ಕೃತ್ಯ ಬೆಳಕಿಗೆ ಬಂದಿದೆ. ಈ ವಿಚಾರ ತಿಳಿದ ಸಂತ್ರಸ್ತೆ ಪೊಲೀಸ್ ಠಾಣೆಯಲ್ಲಿ ದೂರು ನೀಡಿದ್ದಾರೆ.

ನಾಪತ್ತೆಯಾಗಿದ್ದ ಈತ ಪತ್ನಿ ಭೇಟಿಗೆ ಬರುತ್ತಿದ್ದಾನೆ ಎಂಬ ಖಚಿತ ಮಾಹಿತಿ ತಿಳಿದ ಪೊಲೀಸರು ಈಗ ಬಂಧಿಸಿದ್ದಾರೆ. ಜೂನ್ ಮತ್ತು ನವೆಂಬರ್ 2019ರ ನಡುವೆ ಅಶ್ಲೀಲ ವೆಬ್‍ಸೈಟ್‍ಗಳಿಗೆ ವಿಡಿಯೋಗಳನ್ನು ಮಾರಾಟ ಮಾಡಿ 5 ಲಕ್ಷ ರೂ. ಗಳಿಸಿಕೊಂಡಿದ್ದಾನೆ. ಅಶ್ಲೀಲ ವೆಬ್‍ಸೈಟ್‍ನಲ್ಲಿ ಅಪ್‍ಲೋಡ್ ಮಾಡಲಾದ 62 ಅಶ್ಲೀಲ ವಿಡಿಯೋಗಳನ್ನು ವಶಪಡಿಸಿಕೊಂಡಿರುವುದಾಗಿ ಪೊಲೀಸರು ಹೇಳಿದ್ದಾರೆ.

ಮಹಿಳೆಯರು ಮುಖ ಸ್ಪಷ್ಟವಾಗಿ ಕಣುವಂತೆ ತನ್ನ ಮುಖ ಸರೆಯಾಗದಂತೆ ವಿಡಿಯೋ ರೆಕಾರ್ಡ್ ಮಾಡುತ್ತಿದ್ದ. ವಂಚನೆಗೊಳಗಾದ ಮಹಿಳೆಯರನ್ನು ಪತ್ತೆಹಚ್ಚಲು ಪ್ರಯತ್ನಿಸುತ್ತಿದ್ದೇವೆ ಎಂದು ಪೊಲೀಸರು ಈಗ ತಿಳಿಸಿದ್ದಾರೆ.